Forsvarets redningshelikopter og den lokale redningsbåd fra Hirtshals måtte fredag eftermiddag ved 15.30-tiden i aktion da en norsk fiskekutter kom i havsnød ud for Hirtshals. Det skriver FlaskePosten.nu. Den norske kutter Synne havde netop overstået et længere ophold i Hirtshals hvor den var blevet repareret og ombygget, men skibets første tur efter den store "makeover" endte altså også med at blive den foreløbigt sidste. Der var to besætningsmedlemmer ombord da kutteren forliste, men de blev begge reddet over i redningsbåden inden skibet gik ned. Og kom tørre i land hvorefter de blev sendt til tjek på sygehuset. Øjenvidner fortæller til FlaskePosten.nu, at de to mænd - begge nordmænd - virkede friske omend lidt chokerede. Forsvarets redningshelikopter deltog i aktionen, men det var den lokale redningsbåd der fik de to nordmænd sikkert fra borde.

Opsummering:
To norske fiskere kom tørre i land efter en effektiv redningsaktion fik dem fra borde da deres kutter var ved at gå ned.